Author: huttova
Last saved by: jost
Company: SIAP ÚV SR

Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády
22. marca 2006
K materiálu č. 4909/2006
K bodu č. 1

     

S T A N O V I S K O

k návrhu zákona o povinnej základnej kvalifikácii a pravidelnom výcviku niektorých vodičov    

I
	Návrh zákona o povinnej základnej kvalifikácii a pravidelnom výcviku niektorých vodičov predkladá na rokovanie vlády Slovenskej republiky minister dopravy, pôšt a telekomunikácií Slovenskej republiky.
II
	Predkladaným návrhom zákona sa do právneho poriadku Slovenskej republiky preberá smernica Rady 76/914/EHS zo 16. decembra 1976 o minimálnej úrovni výcviku niektorých vodičov cestnej dopravy a smernica Európskeho parlamentu a Rady 2003/59/ES z 15. júla 2003 o základnej kvalifikácii a pravidelnom výcviku vodičov určitých cestných vozidiel nákladnej a osobnej dopravy, ktorou sa mení a dopĺňa nariadenie  Rady (EHS) 3820/85 a smernica Rady 91/439/EHS a zrušuje smernica Rady 76/914/EHS. Smernica 76/914/EHS bola zrušená smernicou 2003/59/ES, ale až s účinnosťou od 10. septembra 2009, a preto je potrebné prebrať ju do slovenského právneho poriadku. Kvôli netransponovaniu smernice 76/914/EHS do vnútroštátneho právneho poriadku začala Komisia proti Slovenskej republike konanie podľa článku 226 Zmluvy o založení Európskeho spoločenstva. V tejto veci bolo Slovenskej republike doručené formálne oznámenie dňa 15.12.2004 a odôvodnené stanovisko 13.7.2005. Súčasne transpozičná lehota na prebratie smernice 2003/59/ES uplynie dňa 10. septembra 2006.
III
	Pripomienky uplatnené pri prerokovaní materiálu v Legislatívnej rade vlády Slovenskej republiky dňa 14. marca 2006 boli v plnom rozsahu akceptované, avšak nie všetky boli do návrhu zákona zapracované a niektoré boli zapracované nesprávne, a preto žiadame uvedené nedostatky      s cieľom dosiahnutia náležitej transpozície smernice 2003/59/ES (ďalej len „smernica“) odstrániť:
	K § 2 ods. 4 písm. c) návrhu zákona: 
            V tomto ustanovení sa preberá čl. 2 smernice, ktorý podmienku neuvedenia vozidla do premávky vzťahuje iba na nové alebo prestavané vozidlá. Z dôvodu náležitého prebratia tohto článku smernice navrhujeme rozdeliť predmetné ustanovenia návrhu zákona na dve písmená, pričom v jednom budú „vozidlá, ktoré sa na účely technického vývoja, opravy alebo údržby podrobujú testom“ a v druhom, novozavedenom písmene, budú samostatne uvedené „nové vozidlá alebo prestavané vozidlá, ktoré ešte neboli uvedené do prevádzky“.
	K § 3 ods. 5 písm. b) návrhu zákona:
Uvedené ustanovenie je potrebné zosúladiť s čl. 5 ods. 3 písm. a) pododsek ii) smernice 2003/59/ES a to tak, že za slová „alebo vedie vozidlo“ sa doplnia slová „podľa písm. a) prvého bodu“.
K § 3 ods. 7 návrhu zákona:
Uvedeným ustanovením sa preberá čl. 5 ods. 5 smernice 2003/59/ES. Upozorňujeme na skutočnosť, že smernica neupravuje v tomto ustanovení iba rozšírenie alebo zmenu činnosti vodiča nákladnej dopravy tak, aby mohol prepravovať osoby, ale aj „naopak“. Z uvedeného dôvodu žiadame zapracovať do návrhu zákona aj túto možnosť a doplniť, že sa to isté vzťahuje aj na vodiča osobnej dopravy, ktorý je držiteľom osvedčenia o základnej kvalifikácii, ak rozšíri alebo zmení svoju činnosť tak, aby mohol prepravovať tovar.
K § 7 ods. 3 návrhu zákona:
V uvedenom ustanovení chýba na konci vety číslo príslušného oddielu prílohy č. 1. Žiadame doplniť, že ide o prílohu č. 1 oddiel 1.
K § 8 ods. 3 návrhu zákona:
Uvedené ustanovenie sa týka časového obdobia, v ktorom je potrebné vykonať po prvý krát pravidelný výcvik. Upozorňujeme na skutočnosť, že v zmysle čl. 9 smernice 2003/59/ES sa každý pravidelný výcvik, a nielen prvý, musí vykonať v členskom štáte, v ktorom má vodič svoje bydlisko alebo pracovisko. V zmysle uvedeného je stanovenú podmienku miesta pravidelného výcviku potrebné upraviť ako samostatný odsek § 8 návrhu zákona a neviazať ju iba na prvý výcvik. Žiadame opraviť.

K prílohe č. 1 oddiel 4 návrhu zákona:
Upozorňujeme na skutočnosť, že druhá veta uvedeného oddielu nie je v súlade so smernicou 2003/59/ES, nakoľko v zmysle uvedenej smernice sa praktické jazdy môžu uskutočniť iba sčasti na trenažéri, ale návrh zákona povoľuje ich uskutočnenie aj úplne na trenažéri. Z uvedeného dôvodu žiadame zosúladiť znenie tohto ustanovenia návrhu zákona so smernicou.
K transpozičnej prílohe (príloha č. 4):
V transpozičnej prílohe žiadame namiesto citácie Úradného vestníka ES uvádzať citáciu mimoriadneho vydania Úradného vestníka ES. 
IV
Na záver upozorňujeme na skutočnosť, že úplnú zhodu predkladaného návrhu zákona s právom Európskych spoločenstiev je možné konštatovať až po zapracovaní všetkých uvedených pripomienok.

Bratislava | 15.03.2006
Vypracoval: | Mgr. Zuzana Huttová
Tel.: | 57295601

JUDr. Mária Krošlákovágenerálna riaditeľka